送裴仲孺攝汝陰尉
作者：鄒浩
朝代：宋

paragraphs: 我讀醉翁思潁詩，恨不六翮西南飛。
頖宮朅來濱潁水，潁水雖同非潁尾。
羨君匹馬秋風前，吏隱去作南昌仙。
霜威凛凛肅普天，環湖瀟灑皆當年。
時豐鐃鼓如寒蟬，想見絲緍上釣船。
太白還光醉翁死，鄰家仍無隱君子。
山高水深誰與知，只恐未樂君先悲。
朱方豪士森戈矛，青雲蹭蹬猶督郵，不如黄雞白酒相與醉即休。